|  |  |
| --- | --- |
|  |  EELNÕU 28.03.2017 |
| Korraldus |  |
| Õhusaasteloa muutmine  |   |
|  |  |

**I ASJAOLUD**

AS TREV-2 Grupp (registrikood 10047362, aadress Pärnu mnt 463, 10916 Tallinn) (edaspidi ka käitaja) esitas 23.01.2017 Keskkonnaametile (edaspidi ka loa andja) õhusaasteloa nr L.ÕV/300825 muutmise taotluse ja selle lisaks oleva lubatud heitkoguste projekti (edaspidi LHK projekt). ). Taotlus registreeriti Keskkonnaameti dokumendihaldussüsteemis 23.01.2017 nr 15-2/17/1433. Õhusaasteluba nr L.ÕV/300825 on AS-le TREV-2 Grupp Keskkonnaameti poolt väljastatud 13.07.2009 Saare maakonnas Kuressaares aadressil Meierei 4 asuval kinnistul (katastritunnus 34901:001:0035) paiknevast mobiilsest asfaltbetoonitehasest eralduvate saasteainete välisõhku väljutamiseks. Õhusaasteluba nr L.ÕV/300825 on väljastatud tähtajatult.

Käitaja põhitegevusalaks on teede ja kiirteede ehitus (EMTAK kood). Mobiilses asfaltbetoonitehases on uue saasteloa taotluse kohaselt 8 heiteallikat varasema 5 asemel. Käitise saasteallikateks on kuivatustrummel, diiseljõujaam, bituumeni soojendamisseade, valgusgeneraator, filleri hoidla ja puistematerjalide ladu. Samuti on suurenenud käitise põletusseadmete summaarne soojussisendile vastav nimisoojusvõimsus. Uue saasteloa taotluse kohaselt on käitise põletusseadmete summaarne soojussisendile vastav nimisoojusvõimsus 11,96 MWth varasema 3,66 MWth asemel.

Aastane prognoositav kütuse kulu on 500 tonni põlevkiviõli ja 56 tonni diislikütust. Kuumutustrumlist lähtuv õhk puhastatakse kassett-kottfiltris, mis tagab väljuva õhu tolmusisalduse alla 20 mg/Nm3. Filleri silole on paigaldatud kottfilter, mis samuti tagab väljuva õhu tolmusisalduse alla 20 mg/Nm3. Käitaja poolt taotletavad välisõhku heidetavate saasteainete aastased heitkogused on osakesi, summaarselt 0,936 tonni, süsinikoksiidi 3,737 tonni, lämmastikoksiide 1,704 tonni, lenduvaid orgaanilisi ühendeid 0,162 tonni, vääveldioksiidi 0,438 tonni ja tsingiühendeid, ümberarvutatuna tsingiks 5,53 kilogrammi.

 Käitise kinnistu paikneb 100% tootmismaal. Käitist ümbritsevad äri- ja tootmismaad. Lähimad elamud paiknevad käitisest ca 800 m kaugusel. Käitis ei asu kaitse- ega hoiualal, Natura 2000 linnu- ega loodusalal. Käitise lähiümbrusesse ei jää kaitstavaid loodus- ega üksikobjekte. Käitisest ca 900 m kaugusel läänesuunas asub Põduste luha hoiuala.

Keskkonnaamet kontrollis esitatud õhusaasteloa taotluse ja LHK projekti sisu vastavust keskkonnaministri 27.12.2016 määruses nr 74 (edaspidi määrus nr 74) „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ esitatud nõuetele. Loa andja juhtis 02.02.2017 oma kirjas nr 15-2/17/1433-2 käitaja tähelepanu alljärgnevatele asjaoludele.

LHK projekti kohaselt on käitise põletusseadmete summaarne soojussisendile vastav nimisoojusvõimsus 11,96 MWth, sh üks keskmise võimsusega põletusseade (kuivatutrummel) soojussisendile vastava nimisoojusvõimsusega 11,96 MWth. Taotluses oli märgitud, et põletuseadmete töötundide arv aastas on 400 tundi.

Keskkonnaministri 14.12.2016 määruse nr 67 „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ (edaspidi määrus nr 67) § 3 lõike 1 kohaselt on õhusaasteluba nõutav, kui käitise kõikide ühel tootmisterritooriumil asuvate põletusseadmete summaarne soojussisendile vastav nimisoojusvõimsus kütuse põletamisel on võrdne või suurem kui 1 MWth. Sama määruse § 3 lõike 2 kohaselt ei ole õhusaasteluba nõutav, kui põletusseade ületab määruse nr 67 § 3 lõikega 1 sätestatud künnisvõimsuse, kuid töötab alla 500 töötunni aastas.

Vastavalt määruse nr 67 seletuskirjale registreeritakse seadmed, mis töötavad alla 500 töötunni aastas, Keskkonnaametis kavandatava keskkonnaministri määruse „Tegevuse künnisvõimsused, mille korral on käitise tegevuse jaoks nõutav välisõhu registreering, registreeringu taotluse, tõendi ja aastaaruande vorm ning esitamise kord“ kohaselt. Registreeringu regulatsioon jõustub vastavalt atmosfääriõhu kaitse seadusele § 252 alates 2018. aasta 1. jaanuarist.

Keskkonnaamet juhtis käitaja tähelepanu asjaolule, et käitaja poolt 25.01.2017 Keskkonnaametile aadressil Kuressaare, Meierei 4 asuval kinnistul 2016. aastal töötanud mobiilse asfaldibaasi välisõhu saastamisega seotud tegevuse aruande kohaselt töötasid asfaldibaasi põletusseadmed 2016. aastal 600 tundi.

Õhusaasteloa nr L.ÕV/300825 muutmise taotluse ja LHK projekti kohaselt on kuivatustrumli põletis aastas prognoositav põletatava põlevkiviõli kulu 500 tonni ja kuivatutrumli põleti maksimaalne erikulu 1250 kg /h. Seega kulub 500 tonni põlevkivi põletamiseks, kui kuivatutrumli põleti töötab täisvõimsusel, 400 töötundi.

Keskkonnaamet juhtis käitaja tähelepanu asjaolule, et põletusseadmeid ei koormata tavapäraselt pikema ajaperioodi jooksul maksimaalse koormusega. Seetõttu kulub 500 tonni põlevkiviõli põletamiseks rohkem kui 400 töötundi. Loa andja palus täpsustada, milline on põletuseadmete tegelik töötundide arv aastas.

Käitaja poolt 14.02.2017 esitatud täpsustatud taotluse kohaselt töötavad käitise põletusseadmed 800 tundi aastas. Taotlus registreeriti Keskkonnaameti dokumendihaldussüsteemis 14.02.2017 nr 15-2/17/1433-3.

Registrite ja Infosüsteemide Keskuse e-kinnistusraamatu (<https://kinnistusraamat.rik.ee/>) andmete kohaselt on Kuressaares aadressil Meierei 4 asuva kinnistu (katastritunnus 34901:001:0035) omanikuks osaühing HANSA LOGISTICS (registrikood 10884744).

KeÜS § 52 lõike 1 punkti 2 kohaselt keeldub keskkonnaloa andja keskkonnaloa andmisest, kui keskkonnaloa taotlejal ei ole tegevuskoha omaniku nõusolekut viimase omandis oleva kinnisasja kasutamiseks. Seetõttu palus loa andja 16.02.2017 kirjaga nr 15-2/17/1433-4 käitajal Keskkonnaametile esitada dokumendid, mis tõendavad tegevuskoha omaniku nõusolekut Kuressaares aadressil Meierei 4 asuva kinnistu (katastritunnus 34901:001:0035) kasutamiseks asfaltbetooni tootmiseks.

Ühtlasi juhtis loa andja käitaja tähelepanu asjaolule, et LHK projektis on viiteid määrustele, mis on tänaseks kehtetud või osaliselt kehtetud. Nimelt on LHK projektis viidatud sotsiaalministri 04.03.2002 määrusele nr 42 „Müra normtasemed elu- ja puhkealal, elamutes ning ühiskasutusega hoonetes ja mürataseme mõõtmise meetodid“. Nimetatud määrus kehtestab alates 11.02.2017 müra normtasemed elamute ja ühiskasutusega hoonete sees ning mürataseme mõõtmise meetodid. Alates 01.02.2017 jõustus keskkonnaministri 16.12.2016 määrus nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“. LHK projektis tuleb esitada andmed võimalike müraallikate ja välisõhus leviva müra kohta. Loa andja palus LHK projekt viia vastavusse kehtiva seadusandlusega.

Käitaja esitas osaühing HANSA LOGISTICS nõusoleku aadressil Meierei 4 asuva kinnistu kasutamiseks ja korrigeeritud LHK projekti Keskkonnaametile 08.03.2017. Esitatud dokumendid registreeriti Keskkonnaameti dokumendihaldussüsteemis 08.03.2017 nr 15-2/17/1433-5.

Keskkonnaseadustiku üldosa seaduse (edaspidi (KeÜS) § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded ([www.ametlikudteadaanded.ee](http://www.ametlikudteadaanded.ee)) ja kohalikus või maakondlikus ajalehes.

KeÜS § 47 lg 1 punkti 7 kohaselt võib teade sisaldada lisaks õhusaasteloa taotluse väljapaneku ajale ja kohale ka õhusaasteloa kohta antava haldusakti eelnõu väljapaneku aega ja kohta. Sellest lähtuvalt avaldas Keskkonnaamet XX.03.2017 õhusaasteloa muutmise taotluse menetlusse võtmise teate koos eelnõu väljapaneku aja ning kohaga ametlikus väljaandes Ametlikud Teadaanded. Sama teade ilmus ajalehes Saarte Hääl XX.04.2017. KeÜS § 47 lõike 21 kohaselt tasus ajalehes avaldamise kulud õhusaasteloa taotleja.

 Arvestades asjaolu, et avalikkusel peab olema haldusmenetluse seaduse (edaspidi HMS) § 49 lõike 2 ja KeÜS § 48 lõike 1 kohaselt võimalus eelnõuga tutvuda vähemalt kaks nädalat, määras Keskkonnaamet eelnõudele ettepanekute ja/või vastuväidete esitamise ajaks 4 nädalat eelnõu kättesaamisest arvates. Ettepanekuid ja/või vastuväiteid *laekus/ei laekunud*.

Keskkonnaamet edastas tulenevalt KeÜS § 43 lõikest 1 õhusaasteloa taotluse ja eelnõud Kuressaare Linnavalitsusele arvamuse saamiseks seoses menetletava loaga. Kohalikul omavalitsusel on tulenevalt KeÜS § 43 lõikest 2 õigus esitada kirjalikult arvamus õhusaasteloa taotluse kohta ühe kuu jooksul taotluse saamisest arvates. Ühtlasi informeeris Keskkonnaamet Kuressaare Linnavalitsust, et kui Kuressaare Linnavalitsus oma arvamust määratud tähtajaks esitanud ei ole või palunud määratud tähtaega pikendada, võib Keskkonnaamet vastavalt HMS § 16 lõikele 2 lahendada ülalnimetatud saasteloa taotluse ilma Kuressaare Linnavalitsuse arvamuseta. Ettepanekuid ja/või vastuväiteid *laekus/ei laekunud*.

Keskkonnaamet teavitas XX.03.2017 kirjaga (registreerimisnumber 15-2/17/1433-X) õhu-saasteloa nr L.ÕV/300825 muutmise algatamisest ja eelnõu valmimisest KeÜS § 46 lõikes 1 nimetatud isikuid, saates vastava teate AS TREV-2 Grupp käitise tootmisterritooriumiga piirnevatele kinnisasja omanikele. Avalikustamise käigus huvitatud isikuid *lisandus/ei lisandunud.* Ettepanekuid ja/või vastuväiteid *laekus/ei laekunud*.

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalisele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.03.2017 kirjaga nr 15-2/17/1433-X käitajalt arvamust ja vastuväiteid käesolevale õhusaasteloa muutmise eelnõule 4 nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

Atmosfääriõhu kaitse seaduse (edaspidi AÕKS) § 89 kohaselt annab õhusaasteloa Keskkonnaamet. Sellest tulenevalt on Keskkonnaametil õigus muuta õhusaasteloas olevaid andmeid. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi. .

KeÜS § 59 lõige 2 punkti 4 kohaselt on loa andjal õigus loatingimusi muuta, kui muutub loa omaja keskkonnaloa alusel toimuv tegevus, kasutatav tehnoloogia või muutuvad seadmed.

AS-il TREV-2 Grupp on õhusaasteluba vajalik tulenevalt keskkonnaministri 14.12.2016 määruse nr 67 „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ § 3 lõikest 1, mille kohaselt on õhusaasteluba nõutav, kui käitise kõikide ühel tootmisterritooriumil asuvate põletusseadmete summaarne soojussisendile vastav nimisoojusvõimsus kütuse põletamisel on võrdne või suurem kui 1 MWth.

AÕKS § 91 lõige 2 punkt 3 ja 98 lõige 1 punkt sätestab, et õhusaasteloa taotlusele ja LHK projektile ning õhusaasteloale tuleb kanda kõigist käitise tootmisterritooriumil paiknevatest heiteallikatest kokku iga väljutatava saasteaine nimetus ja andmed summaarse lubatud heitkoguse kohta tonnides kalendriaastas või vajaduse korral lühemas ajaühikus, kui saasteaine heitkogus on aastas vähemalt üks kilogramm. Sellest tulenevalt kantakse õhusaasteloale kõigist raskmetallidest ainult tsingi heitkogused.

Põletusseadmetest välisõhku heidetavate saasteainete heitkogused on määratud keskkonnaministri 24.11.2016 määruse nr 59 (edaspidi määrus nr 59) „Põletusseadmetest välisõhku väljutatavate saasteainete heidete mõõtmise ja arvutusliku määramise meetodid“ alusel. Kuivatustrumlist välisõhku väljutatavate osakeste, süsinikoksiidi, lämmastikoksiidide, vääveldioksiidi ja lenduvate orgaaniliste ühendite heitkogused on määratud vastavalt määrusele nr 59 § 3 otseste mõõtmiste alusel, raskmetallide heitkogused vastavalt määrusele § 59 § 4 arvutuslikult. Teiste põletuseadmete (diiseljõujaam, bituumeni soojendusseade, valgustusgeneraator) heitkogused on määratud arvutuslikult. Süsinikdioksiidi heitkogus on määratud keskkonnaministri 27.12.2016 määruse nr 86 „Välisõhku väljutatava süsinikdioksiidi heite arvutusliku määramise meetodid“ alusel.

Puistematerjalide laost eralduvate peente osakeste heitkoguste arvutamisel on kasutatud Kanada keskkonnaministeeriumi poolt tunnustatud metoodikat (http://www.ec.gc.ca/inrpnpri/

default.asp?lang=En&n=A9C1EE34-1). Keskkonnaministeerium on nimetatud metoodika kinnitanud 16.11.2012 oma kirjaga nr 12-3/8651-2. Bituumenist ja asfaldist eralduvate lenduvate orgaaniliste ühendite heitkoguste arvutamisel on kasutatud USA Keskkonnakaitse Agentuuri (US EPA) juhendmaterjali AP 42, Fifth Edition, Volume I Chapter 11: Mineral Products Industry peatükis 11.1. Hot Mix Asphalt Plants Final Section osas kirjeldatud metoodikat (<http://www.epa.gov/ttn/chief/ap42/ch11/index.html>). Keskkonnaministeerium on nimetatud metoodika kinnitanud 27.04.2012 oma kirjaga nr 12-3/2857-2. AÕKS § 107 lõige 3 sätestab, et kui valdkonna eest vastutav minister ei ole AÕKS § 107 lõike 1 kohaselt saasteainete heidete mõõtmise ja arvutusliku määramise meetodit kehtestanud, siis võib heite määramiseks kasutada muud selle heiteallika jaoks mõeldud asjakohast metoodikat.

Loa andja kontrollis õhusaasteloa taotluse ja LHK projekti vastavust keskkonnaministri 27.12.2016 määruses nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“ sätestatud õhukvaliteedi piirväärtustele. AÕKS § 94 lõike 2 kohaselt ei tohi kõigist käitise tootmisterritooriumil paiknevatest heiteallikatest kokku iga välisõhku väljutatava saasteaine maksimaalne hetkeline heitkogus summaarselt ületada väärtust, mis võib põhjustada määruses nr 75 nimetatud õhukvaliteedi piirnormi ületamist väljaspool käitise tootmisterritooriumi. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist. LHK projektis hinnati õhukvaliteedi taset arvutuslikult. Saasteainete leviku modelleerimiseks kasutati modelleerimistarkvara OND-86.

AÕKS § 92 lõige 3 sätestab, et iga saasteaine hajumise arvutuslikul hindamisel võetakse arvesse kõik käitise tootmisterritooriumil paiknevad heiteallikad ja kõik õhusaasteluba, keskkonnakompleksluba või registreeringut omavad heiteallikad, mis jäävad saasteainete hajumise arvutuslikuks hindamiseks kasutatava arvutusprogrammi hindamise piirkonda. Vastavalt keskkonnaministri 27.12.2016 määruse nr 84 „Õhukvaliteedi hindamise kord“ § 16 lõikele 6 ulatub hajumisarvutuse piirkond vähemalt ühe km kaugusele igast käitise heiteallikast.

LHK projektis hinnati AS TREV-2 Grupp käitise heiteallikate koosmõju TEPCOMP OÜ (õhusaasteluba nr L.ÕV/327446), AS Saaremaa Piimatööstus (L.ÕV/324181), Aktsiaselts Level (L.ÕV/321879) ja Trelleborg Industrial Products Estonia OÜ (L.ÕV/320959) heiteallikatega. Saasteainete hajumise arvutusliku hindamise tulemused näitavad, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

Määruse nr 74 § 14 kohaselt esitatakse LHK projektis andmed käitise tegevusega kaasneva võimaliku lõhnaaine esinemise kohta, mis võib põhjustada lõhnaaine häiringutaseme ületamise. LHK projekti kohaselt eraldub asfaldi tootmisel spetsiifilist lõhna. Käitaja andmetel lõhnakaebusi käitise tegevuse kohta esitatud ei ole. Arvestades, et käitis töötab aastas maksimaalselt 800 tundi, mis moodustab 9 % aasta tundidest, siis on lõhnaaine häiringutaseme ületamine vähetõenäoline.

 Määruse nr 74 § 15 kohaselt tuleb LHK projektis anda müra võimaliku esinemise hinnang, milles esitatakse andmed müraallikate kohta, mis võivad põhjustada normtaseme ületamist. LHK projekti kohaselt on asfaltbetoontehase müratase tehase vahetus läheduses 113 dB, langedes *ca* 100 m kaugusel 60 dB-ni. Arvestades, et käitist ümbritsevad äri- ja tootmismaad, käitis töötab ainult päevasel ajal ning lähimad elamud paiknevad käitisest *ca* 800 m kaugusel, on müra normtaseme ületamine elamualadel ja rohealadel vähetõenäoline.

AS TREV-2 Grupp tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeHJS) § 6 lõikes 1 nimetatud olulise keskkonnamõjuga tegevuste hulka, mille korral tuleb KeHJS § 3 kohaselt keskkonnamõju hinnata. Vabariigi Valitsuse 29.08.2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” § 2 punkti 1 kohaselt tuleb keskkonnamõju hindamise algatamist kaaluda, kui soojuselektrijaama või muu põletusseadme rajamisel (püstitamisel) või laiendamisel ning elektri- või soojusenergia tootmisel on põletusseadmete summaarne soojussisendile vastav nimisoojusvõimsus 50-299 MW. AS TREV-2 Grupp põletusseadmete summaarne soojussisendile vastav nimisoojusvõimsus 11,96 MWth jääb alla nimetatud künnise. Tuginedes eelnimetatule, Keskkonnaamet eelhinnangu koostamist vajalikuks ei pidanud ja keskkonnamõju hindamist ei algatanud.

AÕKS § 101 lõige 1 punkti 5 kohaselt peab õhusaasteloa omaja kontrollima heiteallikast väljuvate gaaside koostist ja saasteainete heitkoguste suurust ning nende vastavust õhusaasteloas sätestatule ja VÕKS § 105 lõike 3 või tööstusheite seaduse § 73, 76 või § 79 lõike 3 alusel kehtestatud piirväärtustele. Saasteainete hajumise arvutustulemused näitavad, et käitise heiteallikatest välisõhku heidetavate saasteainete maksimaalsed õhukvaliteedi tasemed tekivad Kuressaare linna tööstuspiirkonnas. Vastavalt LHK projektile võib arvutuslikul teel määratud lämmastikoksiidide õhukvaliteedi tase ebasoodsate ilmastikutingimuste korral küündida kuni 184 µg/m3, mis moodustab 92% lämmastikoksiididele kehtestatud õhukvaliteedi ühe tunni keskmisest piirväärtusest 200 µg/m3. Osakeste, summaarselt, õhukvaliteedi tase võib küündida kuni 458 µg/m3, mis moodustab 92% osakestele kehtestatud õhukvaliteedi ühe tunni keskmisest piirväärtusest 500 µg/m3.ja vääveldioksiidi õhukvaliteedi tase võib küündida kuni 276 µg/m3, mis moodustab 79% vääveldioksiidile kehtestatud õhukvaliteedi ühe tunni keskmisest piirväärtusest 350 µg/m3. Teiste saasteainete õhukvaliteedi tasemed jäävad alla 20% vastavale saasteainele kehtestatud õhukvaliteedi taseme ühe tunni keskmisest piirväärtusest.

Kuna osakeste, lämmastikoksiidide ja vääveldioksiidi sisaldus välisõhus on võrreldes õhukvaliteedi vastavate piirväärustega kõrge, siis peab Keskkonnaamet vajalikuks käitisest välisõhku heidetavate saasteainete heitkoguste täpsustamist otseste mõõtmiste teel. LHK projektis toodud andmete kohaselt kontrollib AS TREV-2 Grupp kuivatustrumlist välisõhku heidetavate saasteainete heitkoguseid otseste mõõtmiste teel üks kord kolme aasta jooksul. Keskkonnaamet peab seda piisavaks mõõtmiste sageduseks. Arvestades, et käitis töötab Kuressaares kuni 800 tundi aastas, ei pea Keskkonnaamet põhjendatuks nõuda mõõtmiste läbiviimist tingimata Kuressaares ja käesoleva saasteloaga seiretingimusi ei kehtesta.

Õhusaasteloa omajale rakenduvad kõik asjakohased õigusaktides sätestatud õigused ja kohustused. Keskkonnaamet on seisukohal, et seadusandlusest tulenevaid otsekohalduvaid nõudeid ei ole otstarbekas õhusaasteloale kanda.

Vastavalt AÕKS § 90 antakse õhusaasteluba tähtajatult või kindlaksmääratud tähtajaks. AS TREV-2 Grupp taotles õhusaasteluba tähtajatult. Õhusaasteluba väljastatakse määruse nr 74 kohasel vormil.

**III OTSUSTUS**

Arvestades, et antud õhusaasteloa taotluse menetluse käigus ei tuvastanud Keskkonnaamet taotluses kirjeldatud tegevuse vastuolu AÕKS ja muude sellest seadusest tulenevate alamate õigusaktidega, saab Keskkonnaamet väljastada AS-le TREV-2 Grupp õhusaasteloa käitaja poolt taotletud ulatuses. Käesoleva otsusega väljastatav õhusaasteluba nr L.ÕV/328920 annab käitajale õiguse Saare maakonnas Kuressaares aadressil Meierei 4 (maaüksuse katastritunnus 34901:001:0035) asuvate põletusseadmete (soojussisendile vastava nimisoojusvõimsusega 11,96 MWth) käitamiseks ja aastas 500 tonni põlevkiviõli ja 56 tonni diislikütuse põletamiseks. Loaga kehtestatakse heiteallikatele aastased ja hetkelised saasteainete piirkogused ja nõuded püüdeseadmete kontrollimiseks.

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89, keskkonnaseadustiku üldosa seaduse § 59 lõige 2 punktile 4 ja § 59 lõikele 4 ning Keskkonnaameti peadirektori 18.07.2016 käskkirja nr 1-1/16/287 “Regioonide põhimääruste kinnitamine” lisaga 2 kinnitatud Lääne regiooni põhimääruse punktidest 2.1 ja 3.5.8 **otsustan:**

1. Väljastada AS-le TREV-2 Grupp (registrikood 10047362, aadress Pärnu mnt 463, 10916 Tallinn) tähtajatu kehtivusega õhusaasteluba nr L.ÕV/328920 Saare maakonnas Kuressaares aadressil Meierei 4 (maaüksuse katastritunnus 34901:001:0035) asuvate põletusseadmete, nimisoojusvõimsusega 11,96 MWth, käitamiseks ning aastas 500 tonni põlevkiviõli ja 56 tonni diislikütuse põletamiseks.
2. Arhiveerida AS TREV-2 Grupp õhusaasteluba nr L.ÕV/300825.
3. Avalikustada AS-le TREV-2 Grupp õhusaasteloa andmine ametlikus väljaandes Ametlikud Teadaanded ja ajalehes Saarte Hääl.
4. Käesolev korraldus jõustub teatavakstegemisest.
5. Õhusaasteluba nr L.ÕV/328920 on kättesaadav Keskkonnaameti keskkonnateenuste portaalis (<https://eteenus.keskkonnaamet.ee/>).
6. Käesolev korraldus jõustub teatavakstegemisest

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata:AS TREV-2 Grupp, AS Saaremaa Piimatööstus Kuressaare Linnavalitsus, Keskkonnainspektsioon

Liia Krumm

välisõhu spetsialist

Hiiu-Lääne-Saare regioon